NBA: I Jerry Stackhouse ima problema sa zakonom (14/7/03) - 2003-07-14
Nakon višednevne šutnje oglasio se Kobe Bryant koji je optužen za seksualno napastvovanje
Nakon Kobeja Bryanta, Damona Stoudamirea i Darrella Armstronga, u zatvoru se nakratko našao i branič Washington Wizardsa – Jerry Stackhouse. On je na plaži u Sjevernoj Karolini iznajmio kuću za odmor, pa se odmarao, a onda se u kući pojavila gospodja iz agencije za iznajmljivanje i rekla mu da je već dan ranije trebao napustiti kuću, dok je Jerry tvrdio da se to trebalo dogoditi dan kasnije. Povuci-potegni, Jerry onda pokušao zgrabiti ugovor iz ruku dotične gospodje, ali umjesto ugovora zgrabio nju, ona zvala policiju, policija uhitila poznatog NBA košarkaša koji je platio dvije tisuće dolara jamčevine i sada mu novinari zagorčavaju život. A, baš mu je sve bilo krenulo za rukom. Oslobodio se Michaela Jordana u Wizardsima, a vlasnik kluba mu za dvogodišnji ugovor platio 18 milijuna dolara. Pouka glasi: kada imaš toliki novac onda kupuj, ne iznajmljuj! Za to vrijeme oglasio se, po prvi put od izbijanja njegove afere - Kobe Bryant. On je za Los Angeles Times izjavio: ”Ja nikada ne bih učinio tako nešto. Kada se sve rasčisti, sve će biti u redu!” Da podsjetimo, Kobe se oporavljao nakon operacije ramena u jednom odmaralištu u Coloradu. No, nakon što je jedna 19-godišnja djevojka prijavila da ju je on seksualno napastovao, dragovoljno se pojavio u šerifovom uredu, ovaj ga uhitio, zatvorio te pustio uz 25 tisuća dolara jamčevine. Amerika već sedam dana priča o ovom skandalu, a kakvih je razmjera taj seksualni napad znat ćemo za koji dan, kada budu objavljeni rezultati DNK testova. I navodno napadnuta djevojka i navodni napadač su, naime, podvrgnuti testiranju kojim se može dokazati je li djevojka bila silovana ili ne. Inače, prema zakonu američke savezne države Colorado, pod seksualnim napastvovanjem se smatra bukvalno svaki dodir - od milovanja do silovanja. Kada Kobeovi Lakersi budu igrali protiv Orlanda onda će o svojim iskustvima moći popričati s Juwanom Howardom, koji se “nagodio” da u idućih pet godina igra za Magic za što će mu biti plaćeno 28 milijuna dolara. No, i Juwan će Kobeu moći ispričati svoja iskustva, jer je prije tri godine i on bio optužen za seksualno zlostavljanje. Optužba je kasnije povučena, a Howard je u medjuvremenu dobrim igrama u Denver Nuggetsima skrenuo pozornost na sebe. Postao je “free agent”, pregovarao s Lakersima, Dallasom, San Antoniom, Detroitom, a odlazi u Orlando.